
Asian Corner ตามชื่อร้านเลยครับ จริงๆร้านเค้าขายอาหารสไตล์อาเซี่ยน อย่าง ไทย-จีน-ญี่ปุ่น มีทั้งแบบเป็นกับข้าวทานแชร์กันหรือแบบจานเดียวทานด่วนๆก็มีครับ ส่วนอาหารญี่ปุ่นเมนูก็คล้ายๆร้านอื่นในเครือเดียวกันของ Kin ซึ่งแบรนด์นี้เค้าจะเน้นเมนูพวก Sushi, Donburi, Ramen โดยเค้าจะตั้งชื่อร้านนำหน้าด้วยคำว่า Kin แล้วตามชื่อเมนูอาหารของร้านนั้นที่โฟกัสขาย เช่น Kin Sushi (มีสาขาเดียวที่ Porto Chino แถวมหาชัย เป็นแบบสายพาน) หรือ Kin Donburi Café (เน้นขายพวกข้าวหน้าต่างๆ) หรือ Kin Ramen (มีสาขาเดียวในสนามบินสุวรรณภูมิ) ส่วนตัวผมว่าร้านในเครือนี้ตั้งชื่อหลากหลายจนสับสนเยอะมาก เอาเป็นว่าร้านเดียวกันนะครับ

สำหรับที่ร้านสาขานี้ จริงๆช่วงแรกเค้าไม่ได้เน้นขายโปร Salmon Buffet ผมเข้าใจว่าหลังจากมีร้านอื่นๆที่มาเปิดในห้าง The Walk นี้ แล้วทำโปรนี้น่าจะเรียกลูกค้าได้ดีครับ เลยหันมาทำโปรนี้แข่งบ้างครับ ราคาจริงๆก็ไม่ต่างกันมากในแต่ละร้านในห้างนี้ครับ

[ข้อมูลเรื่องราคาและเมนู:]
• สำหรับอาหารญี่ปุ่น ร้านเค้าไม่ได้มีแต่ Buffet อย่างเดียว ใครจะสั่งมาทานแบบ A La Carte แบบเป็นเซทหรือด่วนๆก็มีครับ

• Buffet คนละ 499+ บาท ไม่รวม SC 10% net แล้วเท่ากับ 550 บาท รับบัตรครับ รวมอาหารและเครื่องดื่มทุกเมนูที่อยู่ในเล่มเมนูที่แยกออกมา เวลาทานผมไม่แน่ใจนะครับน่าจะ 2 ชั่วโมงได้ (ถามทางร้านก่อนเข้าถ้าจะไป) เป็นแบบ A La Carte Buffet คือสั่งกับพนักงาน เค้าจะทำสดตามออเดอร์ทั้งหมดทั้งอาหารครัวเย็นพวกซูชิและซาชิมิ รวมถึงครัวร้อน

• มีส่วนที่เป็นท้องแซลมอนหรือ Salmon Toro รวมในบุฟเฟ่ต์ด้วยครับ ส่วนนี้เป็นส่วนที่อร่อยกว่าส่วนที่แล่จากเนื้อสีส้มเข้มทั่วไป ส่วนท้องจะมีความมันและหวานกว่า หลายๆคนชอบรวมถึงผม ผมเข้าใจว่าสั่งได้เรื่อยๆด้วยครับ ไม่จำกัด เพราะในเมนูไม่ได้ระบุว่าจำกัดการสั่งต่อคน

• เครื่องดื่มในบุฟเฟ่ต์มีให้เลือกแค่ ชาเขียวร้อนหรือเย็นเท่านั้น น้ำเปล่าต้องจ่ายแยก ขวดละ 20+ บาท

[ที่ตั้งร้าน:]
อยู่ชั้น 1 ตรงลานวงกลมในห้างหน้า Big-C เลยครับ ติดกับร้านกาแฟ Amazon เยื้องกับ Index ทำเลร้านค่อนข้างดีครับ

[บรรยากาศร้าน:]
ร้านพื้นที่ไม่ใหญ่มาก แต่ส่วนใหญ่โต๊ะที่นั่งจะเน้นตัวใหญ่ๆนั่งได้ 4-6 คนต่อโต๊ะ แบ่งเป็นแถวมีระเบียบ ตกแต่งตามสไตล์ร้านอาหารในห้างทั่วไป ไม่มีอะไรโดดเด่นครับ

[รีวิวรสชาติอาหาร คหสต ตามเมนูที่ได้สั่งมาทาน:]

ก่อนอื่นเลยเวลาผมมาทานบุฟเฟ่ต์สไตล์อาหารประเภทนี้ ผมจะเริ่มไล่สั่งจากเมนูพวกครัวเย็นก่อน คือซูชิและซาชิมิ (ผมคิดว่าคนที่ชอบทานแบบนี้คงสั่งแนวเดียวๆกัน) เมนูไหนอร่อยและชอบจะสั่งวนมาเพิ่มอีก อันนี้คือเมนูพื้นฐานที่ผมจะชอบสั่งมี

• ลาบแซลมอน ร้านนี้ทำเมนูฟิวชั่นด้วย อร่อยดีครับจานนี้ หอมกลิ่นข้าวคั่วดี แซลมอนออกติดส่วนเหนียวๆหน่อย
• ยำ ที่ร้านจะมีให้เลือกหลายแบบ คือ ยำแซลมอนอย่างเดียว ยำทูน่าอย่างเดียว ยำปูอัด หรือยำรวมมิตรทุกอย่างที่ร้านเรียกว่า ยำคินปลาดิบรวม ยำแบบไทยๆเลยคือ ใส่หอมแดงกับตะไคร้ซอย มาเสิร์ฟแบบเย็นๆหน่อย ไม่แน่ใจว่าทำไว้แล้วแช่เย็นหรือเปล่า แต่ก็อร่อยดีนะครับ ชอบตรงที่มีใส่หนวดปลาหมึกยักษ์ด้วย เคี้ยวแล้วกรุบๆดีเข้ากับเครื่องยำครับ

• ซาชิมิรวม สั่งมาแค่ 2 อย่าง (มีอย่างอื่นด้วยแต่ผมเลือกสั่งพวก Salmon อย่างเดียว) คือ Salmon กับ Salmon Toro ไม่ถึงกับสดมากแค่ใช้ได้ เสิร์ฟมาไม่ได้อลังการอะไรในชามน้ำแข็ง แล่เป็นแผ่นวางมาในถาดเสิร์ฟ คงเน้นเรื่องความคุ้มมากกว่าไม่เน้นสวยงาม ส่วนพุงแซลมอนมันๆหวาน นุ่มไม่กระด้าง แต่แล่มาแบบว่าบางและชิ้นเล็กไปครับ ไม่เต็มคำ เหมือนจำกัดปริมาณการสั่งในตัว

• Maki หรือข้าวสอดไส้ห่อด้วยสาหร่ายคำเล็กๆ ปกติผมจะสั่งเป็นทูน่ามากิ แต่ในเมนูไม่มี มีแต่ Salmon อย่างเดียวเลย ก็สั่งเอาตามนั้น มาเสิร์ฟออเดอร์ละ 4 คำ ไส้ปลาข้างในให้มาล้นเลย นุ่มๆมันๆ แต่ปั้นห่อมาไม่สวย แผ่นสาหร่ายมีแตกๆ

• Nigiri Sushi หน้าแซลมอนแบบต่างๆ มีให้เลือกหลายตัวเลยว่าจะเอาแซลมอนจับคู่กับอะไร เบิร์นหรือไม่เบิร์น แต่จริงๆแล้ววัตถุดิบหลักก็คือแซลมอนอย่างเดียวครับ ## 2 คำต่อออเดอร์ครับ ลองคิดดีๆก่อนสั่งเดี๋ยวทานแล้วไม่คุ้มสั่งอย่างอื่นครับ เท่าที่ผมสั่งมาลองก็มี แซลมอนดิบ แซลมอนดิบกับอโวคาโดราดซอสเผ็ดๆหน่อย แซลมอนเบิร์นธรรมดาท๊อปด้วยหอมซอยญี่ปุ่น เบิร์นกับชีส เบิร์นกับมาโย ส่วนตัวเท่าที่ได้ลองทั้งหมด เนื่องจากแซลมอนถ้าเป็นแบบดิบเค้าจะปั้นมาแบบเน้นข้าวซูชิสัดส่วนมากกว่าหน่อย ทานแล้วไม่ค่อยได้รสแซลมอน ผมไม่ค่อยชอบครับ หรือจะแบบเบิร์นต่างๆแนะนำว่าไม่ควรเบิร์นกับพวกชีสหรือครีมซอสออกเลี่ยนๆไปเลย ส่วนตัวที่ผมชอบมี 2 อย่าง คือ แซลมอนกับอโวคาโด กับแซลมอนเบิร์นธรรมดา

• Sushi หน้าพิเศษของร้าน จะเป็นซูชิหน้าเนื้อริบอาย เท่าที่ได้ลองผิดหวังครับ ไม่ค่อยอร่อย เนื้อแผ่นบางไป เบิร์นจนสุกเลย ไม่มีความหอมมันของเนื้อเหลืออยู่ ราดซอสหวานๆออกเลี่ยนนิดหน่อย ที่ไม่ชอบคือข้าวซูชิเยอะเทียบกับเนื้อแผ่นบางๆ

• ไข่หวานย่าง ล้างปากก่อนไปทานเมนูอื่นๆ เมนูที่ไม่ได้คิดอะไรมาก แต่ก็ย่างมาได้หอมดีครับ เมนูนี้ให้ผ่าน

----- เมนูคั่นกลางก่อนสั่งเมนูครัวร้อน ----

เมนูพื้นฐานที่ผมจะสั่งมาลองเวลามาร้าน Salmon Buffet ต้องมี คือ Salmon Kabutoni หรือหัวปลาต้มซีอิ๋ว ผมจะดู 2 อย่าง คือ อย่างแรกต้มหัวปลาได้เปื่อยยุ่ยคีบออกมาร่อนขนาดไหน สำหรับที่นี่ไม่ผ่านเกณฑ์ผมครับ เนื้อในหัวปลายังไม่เปื่อยยุ่ยเท่าไหร่ ยังเป็นก้อนๆอยู่ อย่างสองคือรสชาติน้ำซีอิ๋วปรุงรสที่ต้มพร้อมหัวปลา สำหรับที่นี่รสชาติจะไม่หวานเลี่ยนมากครับเหมือนซีอิ๋วเจือจางที่ปรุงแล้ว ทานเปล่าๆได้ครับ แต่ตอนที่ไปหัวปลาได้หัวเล็กไปหน่อย จะสั่งอีกหัวก็กลัวไม่ได้ทานเมนูอื่น
 
อย่างอื่นที่ผมสั่งก็มีไข่ตุ๋น เนื้อเนียนใช้ได้ มีน้ำนองหน่อยๆ ไก่ทอดคาราเกะ กรอบดี แต่รสออกเค็มไปหน่อย

## เมนูครัวร้อน ##

• สเต็กแซลมอน เสิร์ฟแบบปริมาณคนเดียวทานครับ ชิ้นเล็กๆบางๆ นาบกระทะมานานไปนิดเลยเนื้อแซลมอนสุกออกแข็งไปหน่อย หอมเนยดี ไม่เลี่ยน

• สเต็กเนื้อ หลังจากลองจานบนรสชาติพอได้ผ่าน เลยสั่งเป็นเนื้อดู หั่นออกมาดูไม่ค่อยน่าทานเท่าไหร่ ชิ้นไม่เท่ากันไม่ได้หั่นเต๋า เนื้อออกเหนียวไปหน่อย

• ข้าวแกงกะหรี่ไส้กรอก น้ำแกงกะหรี่เข้มข้นใช้ได้เลย ไม่จาง แต่ผมรู้สึกมีรสออกเปรี้ยวหน่อยๆ เค้าเสิร์ฟมาให้พร้อมผักดองเคียงในชามเลย (บนโต๊ะไม่มีให้ตัก) ไส้กรอกหนังกรอบดี เมนูนี้อร่อยดีครับ แต่คงสั่งครั้งเดียวเพราะจะอิ่มเกิน

• ข้าวไข่เจียวแซลมอน ไม่มีอะไรพิเศษ ข้าวถ้วยเล็กๆโปะด้วยไข่เจียวผสมแซลมอนชิ้นๆเล็กๆแบบนุ่ม ราดซอสพริกมาให้เลย เหมือนข้าวไข่เจียวปกติเลย ไม่แนะนำ

• Ramen จะมีให้เลือกอยู่แค่ 2 ซุป คือ ทงคัสซึราเมง (น้ำเคี่ยวกระดูกหมูข้นๆ) กับ ต้มยำแบบไทยๆ ร้านนี้เค้าเน้นขายเมนูราเมงในเครืออยู่แล้วครับ สั่งมาแบบทงคัสซึราเมงเลย ชามแรกเป็นชาชู น้ำซุปถือว่าอร่อยดีผิดคาดจากเมนูอื่นๆที่สั่ง มันก็เค็มและมันเป็นปกติแต่ถือว่ากลมกล่อมดีซดแล้วไม่หิวน้ำ ชาชูไม่ค่อยนุ่มออกแข็งไปนิด ติดใจเลยสั่งอีกชามเป็นหมูทอด เมนูนี้ดีขึ้นอร่อยตรงหมูชุบแป้งทอดำไม่บางมาก น้ำซุปยังอร่อยดี

เมนูของหวานในบุฟเฟ่ต์มีแต่ไอศกรีมเป็นถ้วยๆครับ หนึ่งถ้วยต่อหนึ่งคนเท่านั้น และมีรสเดียวเท่านั้นคือ ชาเขียว ออกนมๆมากกว่าความเป็นมัทฉะครับ


สรุปเลยร้านนี้เท่าที่ผมได้ลองมา เมนูซูชิต่างๆโดยรวมไม่เด่นครับ มีที่ผมชอบอยู่ 2 หน้า นอกนั้นไม่โดน เน้นปั้นข้าวซูชิเยอะไปกินแล้วตัดกำลัง ไม่ควรสั่งเยอะ ส่วนแซลมอนที่เน้นเป็นวัตถุดิบหลัก คุณภาพก็ไปตามราคาแบบบุฟเฟ่ต์ ไม่ถึงกับแย่นะครับ ถ้าเทียบกับร้านอื่นๆที่ทำแนวเดียวกันคงไม่ต่างกันมาก ส่วนเนื้อร้านนี้ทำมาทั้งสเต็กหรือหน้าซูชิแบบว่าไม่โดนครับ เบิร์นเยอะไป หรือ เหนียวไปบ้าง สำหรับเมนูพวกครัวร้อนกลับเป็นว่าโดยรวมอร่อยกว่าเมนูฝั่งครัวเย็นซึ่งน่าจะเป็นเมนูหลักจุดขายเค้าครับ ราคาความคุ้มค่าผมว่าสำหรับร้านในห้างเน้นความสะดวก ราคาระดับนี้ไม่แพงมากแล้ว ความหลากหลายของประเภทเมนูน้อยไปหน่อย ให้ 2.5 ดาวครับ (ปัดเป็น 3 ดาว)
